Coba jelasin Osama bin Laden dari Serangan 11 September 2001 dalam bahasa melayu dong

Pengisytiharan perang jihad ke atas Amerika Syarikat oleh Osama bin Laden, serta satu fatwa yang ditandatangani oleh bin Laden dan lain-lain, menyeru pembunuhan orang awam Amerika Syarikat pada tahun 1998, dilihat oleh pihak penyiasatan sebagi bukti dorongannya untuk melakukan tindakan sedemikian.

Bin Laden pada mulanya menafikan, tetapi kemudian mengakui terlibat dalam kejadian ini. Al Jazeera menyiarkan kenyataan oleh bin Laden pada 16 September 2001 yang berbunyi "Ingin saya tegaskan bahawa bukan saya yang melaksanakan tindakan ini yang nampaknya dilaksanakan oleh individu-individu dengan dorongan-dorongan tersendiri." Pada November 2001, tentera A.S. menemui semula sebuah pita video dari sebuah rumah yang musnah di Jalalabad, Afghanistan, di mana bin Laden dilihat berbual dengan Khaled al-Harbi serta mengakui berpengetahuan terlebih dahulu akan serangan ini. Pita ini disiarkan di berbagai-bagai rangkaian berita mulai 13 Disember 2001. Ketampilannya yang terherot-benyot dalam pita itu dikatakan disebabkan oleh artifak pemindahan pita. Pada 27 Disember 2001, keluarnya satu lagi video bin Laden, dalam mana beliau berucap, "Pengganasan terhadap Amerika wajar dipuji kerana ia merupakan pembalasan kepada ketidakadilan, [dan] bertujuan memaksa Amerika menghentikan sokongannya kepada Israel yang membunuh orang kita (Arab/Muslim)", tetapi tidak pula mengakui bertanggungjawab atas serangan itu.

Sebaik sahaja sebelum pilihan raya presiden Amerika Syarikat pada tahun 2004, dalam satu lagi rakaman video kenyataan, bin Laden secara umumnya mengakui pelibatan al-Qaeda dalam serangan ke atas A.S. serta mengakui hubungan langsungnya dengan kejadian ini. Katanya, serangan itu dijalankan kerana "kami bebas...dan ingin mendapat balik kebebasan demi bangsa kami. Oleh sebab kamu mencabuli keselamatan kami, kami mencabuli keselamatan kamu." Osama bin Laden kata, beliau secara peribadinya mengarahkan para pengikutnya untuk menyerang World Trade Center. Satu lagi video yang diterima oleh Al Jazeera pada September 2006 menunjukkan Osama bin Laden bersama Ramzi bin al-Shibh, serta dua orang lagi perampas, iaitu Hamza al-Ghamdi dan Wail al-Shehri, ketika mereka membuat persiapan untuk serangan itu.

Garis masa terperinci mengenai pengetahuan terdahulu bin Laden didedahkan dalam temu ramah September 2002 yang diadakan oleh pembuat dokumentari, Yosri Fouda bersama Khalid Sheikh Mohammed dan Ramzi bin al-Shibh: keputusan untuk melancarkan "operasi syahid di dalam Amerika" dibuat oleh suruhanjaya ketenteraan al-Qaeda pada awal tahun 1999; selepas memutuskan tarikh serangan (11 September 2001), Atta memaklumkan bin al-Shibh tentang tarikh ini pada 29 Ogos 2001. Bin Laden diberi maklumat ini pada 6 September 2001.

Pada 1 Mei 2011, Presiden Amerika Syarikat, Barack Obama mengumumkan bahawa Osama bin Laden telah dibunuh dalam kejadian tembak-menembak dengan tentera Amerika di Abbottabad, Pakistan, dan jenazahnya disimpan oleh pihak kerajaan A.S. Pengumuman ini disusuli oleh keraian di seluruh Amerika Syarikat.